Bredenwisch

Bredenwisch () is en Dörp in de Gemeen Himmelpoorten in’n Landkreis Stood, Neddersassen.

Von de Hüüs von Host höört een Huus bi Bredenwisch mit bi.

 Geografie 

duum|Borgbeekkanaal bi Bredenwisch
Bredenwisch liggt in de Masch an dat rechte Över von de Oost. In’n Süüdwesten löppt de Hosterbeek von Himmelpoorten her an Bredenwisch langs un münnt in de Oost un in’n Noordoosten de Borgbeekkanaal.

De Naveröörd sünd Neeland in’n Noorden, Engelschopp in’n Noordoosten, Waterkroog, Hammahermoor un Borg in’n Oosten, Ossenpohl, Himmelpoorten un Löh in’n Süüdoosten, Burweg in’n Süüdwesten un Host in’n Westen.

 Historie 

Bredenwisch is wohrschienlich jüstso as Neeland un Engelschopp in’t 12. un 13. Johrhunnert in de Tied von de Hollerkolonisation opkamen.

In’n Eersten Weltkrieg sünd teihn Soldaten ut Bredenwisch fullen oder vermisst un in’n Tweten ok wedder teihnOnlineprojekt Gefallenendenkmäler.

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Bredenwisch in’n Kanton Himmelpoorten höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Himmelpoorten in’n Kanton Himmelpoorten.

Vör 1885 weer dat Dörp Deel von’n Klooster- un Maschdistrikt binnen dat Amt Himmelpoorten. 1885 is de Oort denn Deel von’n Kreis Stood worrn, de 1932 mit de Kreise Keden un Jörk to’n hüdigen Kreis Stood tohoopgahn is.

Toletzt in de Tied vör 1972 harr Bredenwisch mit de Gemenen Himmelpoorten un Kuhla de Samtgemeen Himmelpoorten billt. De is 1972 oplööst worrn.

Bredenwisch is an’n 1. Juli 1972 bi de Gemeenreform in Neddersassen mit de Gemeen Himmelpoorten tohoopleggt un Deel von de ne’e un gröttere Samtgemeen Himmelpoorten worrn. To’n 1. Januar 2014 is de Samtgemeen Himmelpoorten mit de Samtgemeen Olendörp to de Samtgemeen Olendörp-Himmelpoorten tohoopgahn.

 Inwahnertall 

In de Tied na 1972, nadem Bredenwisch Deel von de Gemeen Himmelpoorten worrn is, hett de Oort as Butenrebeed gellt, in dat keen ne’e Hüüs boot warrn schullen. Eerst in de Tied na 1989 hebbt se denn wedder Boland in Bredenwisch utwiest, so dat de Oort wedder en beten wassen kunn.

 Religion 

Bredenwisch is evangeelsch-luthersch präägt un höört to dat Kaspel Host. För de Katholiken is de St.-Ansgar-Gemeen in Warstood tostännig.

 Kultur 

En Denkmaal för de Fullenen ut Bredenwisch ut de twee Weltkrieg’ steiht bi de Kark in Host.

 Brüük 

In Bredenwisch gifft dat jümmer Neejohr dat Neejohrkloppen un an Oostersünndag en Oosterfüür.

 Verenen 

De Sportvereen Bredenwisch is 1970 grünnt worrn un hett mit siene üm un bi 300 Maten düüdlich mehr Liddmaten as de Oort Inwahners.

 Infrastruktur 

duum|Sprüttenhuus von Bredenwisch
De freewillige Füürwehr Bredenwisch is 1903 grünnt worrn.

 Verkehr 

Bredenwisch liggt an de Landsstraat 113, de von Grootweurn un Neeland in’n Noorden kummt un in’n Süden in Himmelpoorten an de Bundsstraat 73 ranlöppt. Na Westen to löppt de Kreisstraat 81 över Host na Burweg ok an de B 73 ran.

De nächste Bahnhoff is in Himmelpoorten an de Nedderelvbahn von Cuxhoben na Hamborg, wat so bi twee Kilometer weg is.

 Footnoten 

 Weblenken 

Kategorie:Oort
Kategorie:Landkreis Stood